《迟往泉店杀麦》
宋代·苏辙

罢民不耕获，岂利有攸往。
古人为我言，许此亦无妄。
一冬免锄犁，二麦盈瓮盎。
火老金尚伏，雨过筑场壤。
邻家助伯亚，苍耳割榛莽。
朝阳得终日，经岁可无恙。
老夫终病慵，长子幸可仗。
劬劳慎勿厌，饼饵家共享。
秋田雨初足，已作丰熟想。
归来报好音，相对开腊酿。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。